CELEX: 32021D0675
Language: el
Date: 2021-04-20 00:00:00
Title: Απόφαση (ΕΕ) 2021/675 του Συμβουλίου της 20ής Απριλίου 2021 με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για το Κακάο του 2010

27.4.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 144/1
               
            
         ΑΠΟΦΑΣΗ (ΕΕ) 2021/675 ΤΟΥ ΣΥΜΒΟΥΛΙΟΥ
         της 20ής Απριλίου 2021
         με την οποία εγκρίνεται η έναρξη διαπραγματεύσεων για την τροποποίηση της Διεθνούς Συμφωνίας για το Κακάο του 2010
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 3 και το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφοι 3 και 4,
         Έχοντας υπόψη τη σύσταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η Ένωση είναι συμβαλλόμενο μέρος της Διεθνούς Συμφωνίας για το Κακάο του 2010 (ICA) δυνάμει της απόφασης 2012/189/ΕΕ του Συμβουλίου (1) και μέλος του Διεθνούς Οργανισμού Κακάου (ICCO).
                  
               
                     (2)
                  
                  
                     Δυνάμει του άρθρου 7 της ICA, το Διεθνές Συμβούλιο Κακάου (ICC) εκτελεί ή μεριμνά για την εκτέλεση όλων των καθηκόντων που είναι απαραίτητα για την εφαρμογή της ICA. Δυνάμει του άρθρου 12 αυτής, οι αποφάσεις του ICC λαμβάνονται, καταρχήν, συναινετικά. Ελλείψει συναίνεσης, οι αποφάσεις λαμβάνονται με ειδική ψηφοφορία.
                  
               
                     (3)
                  
                  
                     Δυνάμει του άρθρου 10 της ICA, τα μέλη του ICCO διαθέτουν 2000 ψήφους συνολικά στο ICC. Κάθε μέλος διαθέτει ορισμένο αριθμό ψήφων ο οποίος προσαρμόζεται κάθε χρόνο, σύμφωνα με τα κριτήρια που ορίζονται στο εν λόγω άρθρο.
                  
               
                     (4)
                  
                  
                     Είναι προς το συμφέρον της Ένωσης να συμμετέχει σε διεθνή συμφωνία για το κακάο, λαμβανομένης υπόψη της σημασίας του τομέα αυτού για ορισμένα κράτη μέλη καθώς και για την οικονομία στον ευρωπαϊκό τομέα του κακάου.
                  
               
                     (5)
                  
                  
                     Μια τεχνική ομάδα εργασίας αποτελούμενη από μέλη του ICCO τόσο από τις χώρες παραγωγής όσο και από τις χώρες εξαγωγής εργάστηκε σε σημαντικό βαθμό προκειμένου να υποβάλει συγκεκριμένες προτάσεις για την τροποποίηση της ICA. Τα μέλη του ICCO καλούνται να υποβάλουν τυχόν προτάσεις για την έναρξη της εν λόγω τεχνικής ανάλυσης, όπως έκανε και η Ένωση. Το ICC πρέπει να αρχίσει διαπραγματεύσεις για μερική αναθεώρηση της ICA πολύ πριν από τη λήξη ισχύος της ICA, δηλαδή την 30ή Σεπτεμβρίου 2022, υπό την καθοδήγηση της διάσκεψης των Ηνωμένων Εθνών για το εμπόριο και την ανάπτυξη (Unctad). Τυχόν τομείς της ICA που πρέπει να επανεξεταστούν πρέπει να αποτελέσουν αντικείμενο επίσημων διαπραγματεύσεων. Οι διαπραγματεύσεις αυτές πρόκειται να ολοκληρωθούν το αργότερο έως τις 30 Σεπτεμβρίου 2022.
                  
               
                     (6)
                  
                  
                     Οποιεσδήποτε τροποποιήσεις συμφωνηθούν στο πλαίσιο των επίσημων διαπραγματεύσεων θα πρέπει να εγκριθούν σύμφωνα με τη διαδικασία που προβλέπεται στο άρθρο 63 της ICA. Σύμφωνα με το εν λόγω άρθρο, το ICC δύναται, με συναίνεση ή, διαφορετικά, με ειδική ψηφοφορία, να συστήσει τροποποίηση της ICA στα συμβαλλόμενα μέρη αυτής. Η τροποποίηση τίθεται σε ισχύ σύμφωνα με το άρθρο 63 παράγραφος 1 της ICA, το οποίο απαιτεί κοινοποίηση της αποδοχής από ορισμένο ποσοστό των συμβαλλόμενων μερών της ICA. Η Ένωση, ως μέλος του ICCO και συμβαλλόμενο μέρος της ICA σύμφωνα με το άρθρο 4 αυτής, θα πρέπει να έχει τη δυνατότητα να συμμετάσχει σε διαπραγματεύσεις με σκοπό την τροποποίηση της ICA.
                  
               
                     (7)
                  
                  
                     Ως εκ τούτου, ενδείκνυται να εξουσιοδοτηθεί η Επιτροπή να προβεί σε διαπραγματεύσεις για τη μερική αναθεώρηση της ICA,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            
               1.   Η Επιτροπή εξουσιοδοτείται να διεξαγάγει διαπραγματεύσεις, εξ ονόματος της Ένωσης, για την τροποποίηση της Διεθνούς Συμφωνίας για το Κακάο του 2010.
            
            
               2.   Οι διαπραγμετεύσεις διεξάγονται στη βάση των οδηγιών διαπραγμάτευσης του Συμβουλίου που καθορίζονται στο προσάρτημα της παρούσας απόφασης.
            
         
         
            Άρθρο 2
            Οι διαπραγματεύσεις διεξάγονται σε διαβούλευση με την ομάδα εργασίας «Βασικά προϊόντα».
         
         
            Άρθρο 3
            Η παρούσα απόφαση απευθύνεται στην Επιτροπή.
         
         
            Βρυξέλλες, 20 Απριλίου 2021.
            
               
                  Για το Συμβούλιο
               
               
                  Η Πρόεδρος
               
               A. P. ZACARIAS
            
         
         
            (1)  Απόφαση 2012/189/ΕΕ του Συμβουλίου, της 26ης Μαρτίου 2012, για τη σύναψη της διεθνούς συμφωνίας για το κακάο του 2010 (ΕΕ L 102 της 12.4.2012, σ. 1).